text: Tommy smed æg ud af reden
  29 maj 2016 kl. 09.31
  Et af æggene i storkereden i Smedager blev torsdag eftermiddag smidt ud.
  Hidtil har der været fem æg i reden hos Tommy og Annika i Smedager ved Tinglev, men nu er der kun fire.
  Torsdag klokken 16.20 blev et af dem hældt ud over redekanten. Farvel med dig.  Nu er der fire tilbage.  
  - Hvorfor?
  Formand for Storkene.dk, Jess Frederiksen, siger til TV SYD, at ægget formentligt har været råddent.
  - Under alle omstændigheder har der været noget galt med det, og det ved storken udmærket. Når der er liv i de andre æg, kan den mærke forskellen, forklarer storkeformanden.
  Hvem gjorde det? Ifølge Jess Frederiksen er gerningsmanden helt entydigt Tommy. Det er ham, der har ring på højre ben.
  - Det afgør sagen, siger Frederiksen.
  Går det godt for de andre æg i reden, så begynder det første at klække om en god uges tid, fortæller Jess Frederiksen.
  Se ægget blive smidt ud i klippet øverst i artiklen.
  